ชาวไทยใหญ่เตรียมจัดงานรำลึก 10 ปี อดีตนักร้องชื่อดัง
ชาวไทยใหญ่ในอำเภอเวียงแหง จังหวัดเชียงใหม่ เตรียมจัดงานรำลึกครบรอบ 10 ปีให้กับ ครูจายมู หรือ หมอสอนห้วยจอย อดีตนักร้อง นักแต่งเพลงชื่อดังที่เสียชีวิตไปเมื่อปี 2538สำนักข่าว S.H.A.N รายงานเมื่อวันที่ 16 ธ.ค. 48 ว่า ชาวไทยใหญ่ในอำเภอเวียงแหง จังหวัดเชียงใหม่ เตรียมจัดงานรำลึกครบรอบ 10 ปีให้กับ ครูจายมู หรือ หมอสอนห้วยจอย อดีตนักร้อง นักแต่งเพลงชื่อดังที่เสียชีวิตไปเมื่อปี 2538 งานดังกล่าวมีกำหนดจัดขึ้นที่วัดบ้านเปียงหลวง อำเภอเวียงแหง จังหวัดเชียงใหม่ และจะเริ่มในวันที่ 30 ธันวาคม 2548 - 1 มกราคม 2549 ที่จะถึงนี้ ภายในงานจะมีการแสดงคอนเสิร์ตของวงดนตรีนักร้องไทยใหญ่ทั้งรุ่นเก่าและรุ่นใหม่รวมหลายวง พร้อมกันนั้นจะมีการประกวดร้องเพลง วาดภาพ ของอดีตนักร้องนักแต่งเพลงดังกล่าว รวมทั้งมีการประกวดเขียนบทกวีและกลอนอีกด้วย ทั้งนี้ เพื่อหวนรำลึกถึงคุณ ครูจายมู ให้คนรุ่นหลังได้รับรู้สืบต่อไป ครูจายมู หรือ หมอสอนห้วยจอย สมัยที่ยังมีชีวิตอยู่นอกจากจะเป็นนักร้อง นักแต่งเพลงด้วยทำนองและสไตล์ของตัวเองที่มีเนื้อหากินใจผู้ฟังแล้ว ยังเป็นนักต่อสู้ทางการเมืองที่เสียสละเพื่อให้ได้มาซึ่งความชอบธรรมมากอีกด้วย นอกจากนี้เขาได้รับแต่งตั้งเป็นผู้อำนวยการโรงเรียนมัธยมไทยใหญ่ ที่บ้านปางก้ำก่อ ฝั่งรัฐฉาน ตรงข้ามอำเภอเวียงแหง สมัยที่พลเอกเจ้ากอนเจิง อดีตผู้นำไทยใหญ่ยังมีชีวิตอยู่ อีกทั้งเป็นผู้นำในการจัดตั้งวงดนตรี เจิงแลว [Freedoms Way] ซึ่งเป็นวงดนตรีเพื่อชีวิตระดับแนวหน้าของไทยใหญ่ในปัจจุบัน ส่วนเนื้อหาบทเพลงที่เขาแต่งขึ้นนั้น มีทั้งแนวปลุกระดม เพื่อชีวิต และความรักซึ่งมีไม่น้อยกว่า 500 - 600 เพลง ครูจายมู เสียชีวิตไปเมื่อวันที่ 26 ธันวาคม 2538 ขณะอายุได้ 35 ปี ที่บ้านหลักแต่ง ในฝั่งไทย ติดชายแดนไทย-พม่า(รัฐฉาน) ด้านอำเภอเวียงแหง จังหวัดเชียงใหม่ด้วยโรคหัวใจล้มเหลว
ชาวไทยใหญ่ในอำเภอเวียงแหง จังหวัดเชียงใหม่ เตรียมจัดงานรำลึกครบรอบ 10 ปีให้กับ ครูจายมู หรือ หมอสอนห้วยจอย อดีตนักร้อง นักแต่งเพลงชื่อดังที่เสียชีวิตไปเมื่อปี 2538 สำนักข่าว S.H.A.N